section_heading: Beatifikacija
paragraph_text: Na molbu banjolučkog biskupa Istražnu je komisiju veljače 2015. osnovao legnički biskup Zbigniew Kiernikowski. Zadaća četveročlane Istražne komisije bila je saslušati veći broj svjedoka koji su poznavali župnika Antu Dujlovića te istražiti, u duhu crkvenih propisa, herojske kreposti i mučeničku smrt vlč. Ante. Prikupila je potrebna svjedočanstva od 27 svjedoka koji žive u župama legničke biskupije, uglavnom na području novogrođeckog dekanata u okrugu Boleslawcu – poglavito u tamošnjoj župi Oćicama, kamo su preseljeni 1946. poljski katolici iz župe Gumjere i drugih šest župa s područja prnjavorskog dekanata u Banjolučkoj biskupiji.